|  |  |
| --- | --- |
| **Justis- og beredskapsdepartementet** **V/ Anne Dahl****Postboks 8005 Dep,****0030 Oslo** | **Oslo, tirsdag, 13. november 2012**Vår ref.: 902/ANEDeres ref: 2012 03319 |

Høringsuttalelse:

**RUNDSKRIV OM RAMMEBETINGELSER FOR OPPSTART OG DRIFT AV RUSMESTRINGSENHETER I FENGSEL**

Det vises til høringsbrev av 27.06.2012, og e-post fra Anne Dahl 10.09.2012 der Juss-Buss fikk innvilget utsatt frist for å komme med sin uttalelse til 28.09.2012. Juss-Buss takker for dette.

**Innledning**

Juss-Buss er en frivillig rettshjelpsorganisasjon, drevet av studenter tilknyttet Universitetet i Oslo. Vi har over 50 saksmottak i fengsel hvert år og får årlig over 500 henvendelser vedrørende fengselsrett og straffegjennomføring. Gjennom vårt arbeid har vi opparbeidet oss bred erfaring på området.

**Generelt**

Fokus på behandling og rehabilitering er avgjørende for å gjøre den innsatte i stand til å leve et liv uten kriminalitet etter endt soning. Formålet med rusmestringsenhetene er å gi et slikt tilbud til rusmiddelavhengige i fengsel, for å øke den innsattes muligheter til å leve et rusfritt liv i framtiden. For innsatte med rusproblemer er et slikt tiltak i tråd med de kravene som straffegjennomføringslovens (strgjfl) § 3 stiller til innholdet i straffegjennomføringen. Bestemmelsen forplikter kriminalomsorgen til å fremme domfeltes tilpasning til samfunnet og legge til rette for at domfelte skal kunne gjøre en egen innsats for å motvirke nye straffbare handlinger. Gjennomføring av en rehabiliteringsplan forutsetter et godt samarbeid mellom kriminalomsorgen og helsetjenesten.

Juss-Buss stiller seg derfor positiv til at det tilrettelegges for en behandlings- og rehabiliteringsorientert straffegjennomføring, og at rammebetingelsene for dette tydeliggjøres.

**Kontroll av rusmidler**

Juss-Buss mener det er en god løsning at tilbud om russamtale skal være en hovedregel dersom den innsatte inntar rusmidler, bedøvelsesmidler og lignende under straffegjennomføringen. Vi mener det er lite hensiktsmessig å ilegge inngripende disiplinærreaksjoner for denne gruppen innsatte. For domfelte med rusproblemer oppleves ofte gjennomføringen av en fengselsstraff som ekstra tung. Disse må i tillegg til straffen håndtere abstinenser og angst, noe som gjør soningen desto mer fysisk og psykisk belastende. Innsatte som sliter med rusproblemer har behov for en stabil og helhetlig behandling. Kriminalomsorgen bør derfor strekke seg langt før en fastlagt behandlings- og/eller rehabiliteringsplan avbrytes.

Juss-Buss stiller seg kritiske til at det legges opp til at ordinær reaksjon etter strgjfl. § 40 eller overføring etter strgjfl § 14 skal vurderes dersom forholdet ikke erkjennes av den innsatte, eller denne ikke ønsker å gjennomføre russamtale, uten at det er gis nærmere bestemmelser for slik skjønnsutøvelse. Vi mener at skjønnsvurderingen som vil måtte foretas i vedtak av en slik karakter, må underlegges klare retningslinjer slik at det ikke utvikles en uheldig og ulik praksis i de forskjellige fengslene. Videre mener Juss-Buss at man bør vurdere alternative reaksjoner som i minst mulig grad vil få negative konsekvenser for den innsattes behandlingsplan.

**Helsetjenestens ansvar og oppgaver**

På våre saksmottak i fengsel opplever Juss-Buss at det generelt er en forskjelligartet praksis mellom de ulike anstaltene i kriminalomsorgen, og videre at slik ulik praksis spesielt er en tendens der hvor kriminalomsorgen møter andre fagområder i forvaltningen, som blant annet helsesektoren. Tendensen forsterkes ytterligere der hvor samarbeidet ikke bare er tverrfaglig, men også foregår på ulike nivå (kommunalt, statlig etc.). Juss-Buss ser at dette skaper usikkerhet både blant ansatte og innsatte rundt hvilke rettigheter de innsatte faktisk har. Det ligger i helsetjenestens natur at en slik ulik praksis på nettopp dette området kan medføre store negative konsekvenser for den enkelte innsatte, og i denne sammenheng en uheldig usikkerhet rundt de innsattes behandlingssituasjon. Vi erfarer at domfelte med rusproblemer har et stort behov for både psykisk og somatisk oppfølging av helsetjenesten. At dette fungerer er en forutsetning for at denne gruppen skal kunne nyttiggjøre seg tilbudet ved rusmestringsenhetene. Vi ønsker derfor å understreke viktigheten av at det utarbeides konkrete rutiner, retningslinjer og gis tilstrekkelig veiledning til innsatte med rusproblemer.

Juss-Buss mener det bør være et mål at tilbudet med rusmestringsenheter blir velfungerende i hele landet. Et av de tiltakene som vil tilrettelegge for dette, er å gi klarere retningslinjer i veiledere som gis ut av Departementet. Juss-Buss mener dette er mulig uten å frata den enkelte fengselsenhet den nødvendige fleksibilitet for tilpasning til lokale forhold. Rusmestringsenhetene er et viktig tiltak med stor betydning for den enkelte i en stigmatisert gruppe. På bakgrunn av at mange av de som soner en straff har, eller har hatt et rusproblem, favner tiltaket bredt blant innsatte i norske fengsel, Det er derfor av stor betydning at helsetjenesten for de innsatte ikke må bli en nedprioritert oppgave hos kommunen.

**Taushetsbestemmelser og samtykke**

For mange innsatte oppleves det som vanskelig å sette seg inn i standardisert og skjematisk informasjon. For å samtykke til informasjonsutveksling er det viktig at den innsatte er innforstått med konsekvensene av gitt samtykke. Juss-Buss mener derfor at muntlig informasjon om taushetsbestemmelsene bør gis i tillegg til den skriftlige informasjonen ved innhenting av samtykke. Dette er nødvendig for å realisere formålet bak samtykke for informasjonsutveksling av taushetsbelagte opplysninger.

**Dokumentasjon og arkiv**

Juss-Buss stiller seg positive til at det presiseres i rundskrivet at sammenslåing av dokumentasjons- og arkivsystemet for helsetjenesten og kriminalomsorgen ikke tillates.

**Oppfølging og rapportering**

Som nevnt opplever Juss-Buss at ulik praksis forekommer i Kriminalomsorgen, og særlig i forbindelse med de innsattes helsetilbud. Gode rutiner på innrapporteringer for KSF er derfor viktig for å påse at rusmestringsenhetene blir driftet i tråd med formålet og gitte bestemmelser.

\* \* \*

Med vennlig hilsen

Fengselsgruppa på Juss-Buss,

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Thea Sjuve Johansen Peder Christian Borgenheim Hedda Larsen Borgan

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Ragnhild Moritz-Olsen Astrid Nilsen Ervik